V prípade, že ani jeden uchádzač o kreslo predsedu kraja nezíska nadpolovičnú väčšinu platných hlasov, o županovi sa rozhodne o dva týždne neskôr.
Tradične nízka účasť by podľa odborníkov mohla mierne stúpnuť. Krajské samosprávy rozhodujú zhruba o miliarde eur (asi 30 miliardách Sk), spravujú stredné školy, nemocnice či domovy sociálnych služieb.
Voliči si budú vyberať z 57 kandidátov na županov a takmer 3500 záujemcov o poslanecké posty. O post župana sa okrem súčasných ôsmich predsedov samosprávnych krajov uchádzajú aj poslanci Národnej rady či Európskeho parlamentu. O funkcie krajských poslancov zas majú okrem poslancov parlamentu záujem aj herci či trestne stíhaní kandidáti.
Väčšina volebných miestností sa otvorí v sobotu o 7:00 a zavrie o 22:00. Právo voliť majú občania a cudzinci s trvalým pobytom v meste, obci či vojenskom obvode na území niektorého z ôsmich samosprávnych krajov, ktorí v deň hlasovania dovŕšili 18 rokov. Neoficiálne výsledky bude po zatvorení volebných miestností zverejňovať Štatistický úrad na dvoch internetových stránkach; oficiálne výsledky za celé Slovensko zverejní v nedeľu dopoludnia Ústredná volebná komisia.
O úspechu uchádzačov bude podľa politológov rozhodovať najmä politická príslušnosť, zápas medzi sebou zvedú najmä súčasná koalícia a opozícia. Výnimkou je Nitriansky kraj, kde vznikla takzvaná slovenská koalícia proti stranám zastupujúcim záujmy maďarskej menšiny. Časť analytikov však nevylúčila, že viac hlasov ako v minulosti môžu pre znechutenie z politiky dostať nezávislí kandidáti.
V Bratislavskom kraji sa bude voliť v 18 obvodoch
|Meno||Nominant|
|Vladimír Bajan||nezávislý|
|Zdenko Marton||KSS|
|Martin Halás||SDĽ|
|Róbert Beňo||Most-Híd|
|Mária Bertóková||Rómska iniciatíva Slovenska|
|Branislav Zahradník||nezávislý|
|Pavol Frešo||SDKÚ, KDH, SMK, OKS a SaS|
|Miloslav Šimkovič||Európska demokratická strana|
|Peter Pilinský||Strana zelených|
|Jaroslav Paška||SNS|
|Juraj Janošovský||Úsvit|
Obyvatelia Bratislavského samosprávneho kraja si budú v sobotu voliť predsedu kraja a 44 regionálnych poslancov v 18 volebných obvodoch. V 73 mestách a obciach žije viac ako 609-tisíc obyvateľov, z ktorých môžu voliť tí, čo dovŕšili 18 rokov a majú trvalý pobyt na Slovensku.
Voliť budú v 435 okrskoch, z toho 393 je v Bratislave, 12 v Malackách, 17 v Pezinku a 13 v Senci. V posledných regionálnych voľbách v roku 2005 bolo v kraji 525 536 oprávnených voličov, k urnám prišlo 14,45 percenta.
O post predsedu sa uchádza 11 kandidátov. Kandidačnú listinu podali súčasný predseda Vladimír Bajan ako nezávislý s podporou koalície Smer, HZDS, SZS a HZD, Zdenko Marton (Komunistická strana Slovenska), Martin Halás (Strana demokratickej ľavice), Mária Bertóková (Rómska iniciatíva Slovenska), Róbert Beňo (Most-Híd), Branislav Zahradník ako nezávislý. S podporou koalície SDKÚ, KDH, SMK, OKS a SaS kandiduje Pavol Frešo, o post predsedu sa uchádzajú aj Miloslav Šimkovič (Európska demokratická strana), Peter Pilinský (Strana zelených), Jaroslav Paška (SNS) a Juraj Janošovský (Úsvit). O 44 poslaneckých kresiel sa bude uchádzať 434 kandidátov, z toho 24 je nezávislých, ostatní kandidujú za politické strany či koalície.
V Trnavskom kraji sa bude voliť v 522 okrskoch
|Meno||Nominant|
|Tibor Mikuš||Smer, SNS, HZD, Nová demokracia a Strana zelených|
|Gabriel Pavelek||KDH-SDKÚ-SaS-OKS-Misia 21|
|Miroslav Jureňa||HZDS-Agrárna strana|
|Gábor Gál||Most-Híd|
V sobotňajších regionálnych voľbách budú voliči v Trnavskom samosprávnom kraji voliť v 522 volebných okrskoch. Celkovo zvolia 40 poslancov v siedmich volebných obvodoch, ktoré sú zhodné s okresmi kraja. Najviac, deväť poslancov budú voliť obyvatelia trnavského obvodu, najmenej – po troch poslancoch v obvodoch Hlohovec a Skalica. Trnavský kraj mal podľa Štatistického úradu SR ku koncu minulého roka 559 934 obyvateľov. Počty oprávnených voličov v jednotlivých obvodoch zatiaľ nie sú známe, obvodné úrady ich budú mať k dispozícii až v piatok popoludní. Vo voľbách v roku 2005 bolo v kraji zapísaných 444 448 oprávnených voličov.
O kreslo predsedu sa uchádzajú štyria kandidáti, čo je o jedného menej ak v minulých regionálnych voľbách. Ako nezávislý s podporou strán Smer, SNS, HZD, Nová demokracia a Strana zelených Slovenska na funkciu predsedu kraja kandiduje súčasný predseda a poslanec Národnej rady SR Tibor Mikuš. O tento post bude bojovať s Gabrielom Pavelekom (KDH-SDKÚ-SaS-OKS-Misia 21). Za stranu Most-Híd na predsedu kandiduje Gábor Gál a za koalíciu HZDS-Agrárna strana vidieka Miroslav Jureňa.
O 40 poslaneckých mandátov v krajskom zastupiteľstve má záujem 248 kandidátov, čo je o 47 viac ako pred štyrmi rokmi. Spolu 45 kandidátov je nezávislých, ostatní sú nominantmi niektorej z 15 politických strán alebo dvoch koalícií.
V Nitrianskom kraji päť kandidátov na predsedu
|Meno||Nominant|
|Milan Belica||Smer, SDKÚ, KDH|
|Ágnes Biró||SMK|
|Vladimír Karvaj||Európska demokratická strana|
|Viliam Mokráň||Kresťanská ľudová strana|
|Imrich Okenka||nezávislý|
V Nitrianskom samosprávnom kraji budú obyvatelia v sobotu voliť predsedu a 54 poslancov regionálneho parlamentu v ôsmich volebných obvodoch. V 354 obciach žije zhruba 706 tisíc obyvateľov, z ktorých môžu voliť tí, čo dosiahli 18 rokov a majú trvalý pobyt na Slovensku. V posledných regionálnych voľbách v roku 2005 bolo v kraji 572 749 oprávnených voličov. Najväčší volebný obvod je Nitra, ktorý zahŕňa 63 obcí, najmenší je obvod Šaľa s 13 obcami.
O post predsedu sa uchádza päť kandidátov. Kandidačnú listinu podali Milan Belica (Smer, SDKÚ, KDH), Ágnes Biró (SMK), Vladimír Karvaj (Európska demokratická strana), Viliam Mokráň (Kresťanská ľudová strana) a Imrich Okenka (nezávislý). Vo voľbách sa bude o priazeň voličov uchádzať 20 politických strán, z 335 kandidátov na poslancov je 25 nezávislých. Pôvodne bolo kandidátov 337, dvaja sa vzdali kandidatúry v obvode Šaľa.
Ako ďalej informoval predseda krajskej volebnej komisie Štefan Mirga, medzi kandidátmi na poslancov je 59 žien, z toho najviac –14 – ich kandiduje v obvode Nitra. Priemerný vek všetkých kandidátov je 47 rokov. Najstarší muž má 75 rokov a kandiduje za obvod Nitra, najmladší 18-ročný sa uchádza o priazeň voličov v obvode Štúrovo. Najstaršia kandidátka má 77 rokov a pochádza z obvodu Nitra a najmladšia je 27-ročná a kandiduje v obvode Šaľa. Z 20 politických strán má najviac kandidátov koalícia Smer, SDKÚ, KDH, HZDS a strana Most-Híd, ktoré majú zhodne po 49 kandidátov. Strana maďarskej koalície postavila do volieb 37 nominantov.
Trenčianskym predsedom chce byť šesť ľudí
|Meno||Nominant|
|Pavol Sedláček||HZDS, Smer, SNS|
|Martin Fedor||SDKÚ, KDH, OKS, SaS|
|Miloš Radosa||Liga-OLS, Slobodné fórum, Strana zelených|
|Juraj Liška||nezávislý|
|Lenka Ďurechová||Úsvit|
|Jozef Čambalík||Kresťanská ľudová strana|
O predsedovi a poslancoch Trenčianskeho samosprávneho kraja budú voliči v sobotu rozhodovať v 648 okrskoch. Najväčším volebným obvodom je Prievidza s desiatimi miestami v krajskom zastupiteľstve a najmenším Myjava s dvoma. Zastupiteľstvo má 45 poslaneckých miest. Podľa počtu obyvateľov v druhom najmenšom slovenskom kraji bolo pri posledných voľbách 483 599 oprávnených voličov, z ktorých k urnám prišlo 12,3 % občanov, čo bolo najmenej zo všetkých krajov. Aktuálny počet oprávnených voličov pre sobotné voľby bude mať volebná komisia Trenčianskeho samosprávneho kraja k dispozícii v piatok popoludní.
Na predsedu Trenčianskeho samosprávneho kraja kandidujú šiesti. Súčasný župan Pavol Sedláček (HZDS, Smer, SNS), Martin Fedor (SDKÚ, KDH, OKS, SaS), Miloš Radosa (Liga-OLS, Slobodné fórum, Strana zelených), Juraj Liška (nezávislý), Lenka Ďurechová (Úsvit) a Jozef Čambalík (Kresťanská ľudová strana). O 45 miest v krajskom zastupiteľstve malo záujem pôvodne 409 kandidátov, štyria napokon kandidovať nebudú. Slovenská národná strana stiahla v obvode Prievidza Miloša B., ktorý čelí obvineniu z trestného činu prijímania úplatku, Strana Most-Híd vo volebnom obvode Bánovce nad Bebravou stiahla Ladislava Somogyiho, sama odstúpila Jana Gáliková (Európska demokratická strana) z obvodu Myjava a v obvode Prievidza aj Peter M. (SDKÚ), ktorý čelí obžalobe zo sprenevery.
Vo voľbách kandidujú štyri koalície, a to SDKÚ-KDH, ďalej Smer-HZDS, koalícia OKS-KDS a Liga-Slobodné Fórum-Strana zelených. O voličov sa samostatne uchádza osemnásť politických strán. O poslanecký mandát v krajskom zastupiteľstve usiluje aj 89 nezávislých kandidátov.
V Žilinskom kraji pre sobotňajšie voľby 695 okrskov
|Meno||Nominant|
|Juraj Blanár||Smer, SNS, HZDS, HZD, Strana zelených, Slobodné fórum|
|Štefan Brestovský||Agrárna strana vidieka|
|Pavol Pavlásek||KDH, SDKÚ, OKS|
|Jozef Tarčák||nezávislý|
V Žilinskom samosprávnom kraji (ŽSK) je pre sobotňajšie voľby pripravených 695 volebných okrskov v 11 obvodoch, najväčším obvodom je Žilinský, najmenším okres Kysucké Nové Mesto. Podľa štatistického úradu je v kraji 551 050 obyvateľov nad 18 rokov, v predošlých voľbách v roku 2005 evidovali 538 121 oprávnených voličov.
O post predsedu Žilinského samosprávneho kraja sa uchádzajú štyria kandidáti. Súčasný župan Juraj Blanár (Smer, SNS, HZDS, HZD, Strana zelených, Slobodné fórum), Štefan Brestovský (Agrárna strana vidieka), Pavol Pavlásek (KDH, SDKÚ, Občianska konzervatívna strana) a bývalý župan Jozef Tarčák ako nezávislý kandidát.
O poslanecké kreslá v 57-člennom krajskom zastupiteľstve sa uchádza 344 kandidátov zo 17 politických strán a troch koalícií a 117 nezávislých kandidátov. Maximálny počet 57 kandidátov nominovala iba koalícia Smer, HZDS a koalícia KDH, SDKÚ, OKS. Treťou koalíciou vstupujúcou do volieb je HZD, Slobodné Fórum a Strana zelených. Ostatných 17 politických strán sa bude o voličské hlasy uchádzať samostatne – SNS, Sloboda a Solidarita (SaS), KSS, Strana občianskej solidarity (SOS), Strana zelených Slovenska, Nová Demokracia, Agrárna strana vidieka, Združenie robotníkov Slovenska, Most – Híd, Konzervatívni demokrati Slovenska, Slovenská ľudová strana (SĽS), Európska demokratická strana (EDS), Strana demokratickej ľavice, Demokratická únia Slovenska, Úsvit, Zjednotená Slovenská národná strana, MISIA 21 – Hnutie kresťanskej solidarity.
V Banskobystrickom kraji 13 obvodov a 918 okrskov
|Meno||Nominant|
|Pavel Chovanec||Úsvit|
|Vladimír Maňka||Smer, HZDS|
|Jozef Mikuš||SDKÚ, KDH, OKS, KDS, SaS|
|Emil Samko||Rómska iniciatíva Slovenska|
|Jozef Sásik||Slovenská ľudová strana|
|Jozef Šimko||HZD, SNS|
|Igor Danihel||nezávislý|
|Marian Kotleba||nezávislý|
|Milan Murgaš||nezávislý|
Predsedu a poslancov Banskobystrického samosprávneho kraja si občania budú v sobotných voľbách voliť v 918 okrskoch. Počet oprávnených voličov zatiaľ krajská volebná komisia podľa jej hovorkyne Martiny Strakovej nevie, malo by ich byť okolo 500-tisíc, kraj má takmer 654-tisíc obyvateľov. Počet a vymedzenie volebných obvodov je rovnaké ako v minulých regionálnych voľbách – je ich 13 a územne sa zhodujú s okresmi kraja. Najviac – osem poslancov – sa bude voliť v obvode Banská Bystrica, šesť v obvode Rimavská Sobota a po päť v obvodoch Brezno, Lučenec a Zvolen. Štyroch poslancov si zvolia obyvatelia v obvode Žiar nad Hronom, po troch v obvodoch Detva, Revúca a Veľký Krtíš, po dvoch v obvodoch Žarnovica, Poltár a Krupina. Jeden poslanec bude v zastupiteľstve zastupovať obvod Banská Štiavnica.
Rovnako ako v súčasnom volebnom období bude mať teda Banskobystrický samosprávny kraj aj v nasledujúcom období 49 poslancov. V minulých voľbách bolo pre prvé kolo v Banskobystrickom kraji oprávnených voliť 523 084 občanov, z ktorých toto právo využilo 18,65 percenta.
Na post banskobystrického župana kandidujú v nastávajúcich voľbách deviati občania: Pavel Chovanec (Úsvit), Vladimír Maňka (Smer a HZDS), Jozef Mikuš (SDKÚ, KDH, OKS, KDS a Sloboda a Solidarita), Emil Samko (Rómska iniciatíva Slovenska), Jozef Sásik (Slovenská ľudová strana), Jozef Šimko (HZD a SNS) a ako nezávislí kandidáti Igor Danihel, Marian Kotleba a Milan Murgaš.
O post poslanca Banskobystrického samosprávneho kraja sa uchádza 491 kandidátov, čiže desaťkrát viac, než je zvoliteľných miest. Ako nezávislí kandidujú 74 občania, ostatní sú nominantmi niektorej z 23 politických strán respektíve koalícií politických strán. Najviac kandidátov na poslancov – 88 – je v obvode Banská Bystrica, najmenej – 14 – v obvode Banská Štiavnica. Plný počet 49 kandidátov na poslancov má koalícia strán Smer a HZDS, nasleduje strana Úsvit so 44 kandidátmi. Volebná komisia pôvodne zaregistrovala 496 kandidátov na poslancov, odvtedy sa piati z nich kandidatúry vzdali. Ich mená tak síce budú na hlasovacích lístkoch, ale na prípadné hlasy pre nich sa nebude prihliadať.
V predchádzajúcich župných voľbách bolo v Banskobystrickom samosprávnom kraji zaregistrovaných 333 kandidátov na poslancov, z nich 55 nezávislých, a sedem kandidátov na predsedu. Straníckych kandidátov na poslancov nominovalo 17 politických strán a koalícií.
V Košickom kraji sa bude voliť v 11 obvodoch
|Meno||Nominant|
|Jozef Červeňák||Rómska iniciatíva Slovenska|
|Peter Jacko||Agrárna strana vidieka|
|Stanislav Lábaj||SDĽ|
|Ján Slabý||SNS|
|Ján Süli||SDKÚ, KDH, SaS, KDS, OKS, DS|
|Zdenko Trebuľa||Smer,SMK, HZDS, SF, HZD, SOS, Most-Híd, LIGA-OLS|
|Michal Vajda||Úsvit|
Pre sobotňajšie voľby do orgánov samosprávnych krajov je v Košickom kraji stanovených 11 volebných obvodov a 846 volebných okrskov, v ktorých budú voliť 57 poslancov do krajského zastupiteľstva a predsedu. Kandidátov na poslancov je 538, predsedom chce byť sedem uchádzačov. Najväčším volebným obvodom je Košice–okolie, ktorý má 142 okrskov. Najmenším volebným obvodom podľa počtu okrskov je obvod č. 6 Gelnica, podľa počtu obyvateľov volebný obvod č. 9. Sobrance. V regionálnych voľbách v roku 2005 bolo do voličských zoznamov zapísaných 601 029 oprávnených voličov v 11 volebných obvodoch. V tomto roku je podľa štatistických údajov k decembru 2008 v Košickom kraji celkom 775 509 obyvateľov, z toho starších ako 18. rokov je 606 452 obyvateľov.
V Košickom samosprávnom kraji na post predsedu pôvodne kandidovalo osem kandidátov. Strana regiónov Slovenska však odvolala kandidatúru Jozefa Plachého, na hlasy odovzdané tomuto kandidátovi sa nebude prihliadať. Do volieb ide teda sedem kandidátov. Všetci sú kandidátmi politických strán, záujem neprejavil žiaden nezávislý. Kandidujú Jozef Červeňák (Rómska iniciatíva Slovenska), Peter Jacko (Agrárna strana vidieka), Stanislav Lábaj (Strana demokratickej ľavice), Ján Slabý (Slovenská národná strana), Ján Süli (SDKÚ-KDH-SaS-KDS-OKS-DS), Zdenko Trebuľa (Smer,SMK, HZDS, SF, HZD, Strana občianskej solidarity, Most-Híd, LIGA-OLS), Michal Vajda (Úsvit).
O 57 poslaneckých kresiel v krajskom zastupiteľstve sa uchádza 538 kandidátov. Pôvodne bolo 541 kandidátov, traja sa kandidatúry vzdali. Ide o kandidátov z volebných obvodov Košice III, Gelnica, Rožňava. Podstatnú časť tvoria kandidáti politických strán a zoskupení – je ich 458, ďalších 80 kandidátov je nezávislých. Kandidátov na poslancov v KSK nominovalo 23 politických strán a koalícií.
V predchádzajúcich voľbách v roku 2005 sa o post predsedu uchádzalo deväť kandidátov, všetkých podporili politické strany a koalície. O 57 poslaneckých kresiel v 11 volebných obvodoch malo záujem 563 kandidátov.
V Prešovskom kraji desať kandidátov na post predsedu
|Meno||Nominant|
|Pavel Hagyari||Slobodné fórum, Nová demokracia, Strana zelených, LIGA-OLS|
|Ján Hudacký||KDH, SDKÚ, Sloboda a Solidarita|
|Peter Chudík||Smer, HZDS, HZD, Strana zelených Slovenska|
|Ján Bajus||Demokratická únia Slovenska|
|Milan Kručay||Most-Híd|
|Fedor Šandor||Úsvit|
|Radoslav Ščuka||Rómska iniciatíva Slovenska|
|Ján Blaščák||nezávislý|
|Ľuba Kráľová||nezávislý|
|Kvetoslava Supuková||nezávislý|
Vo voľbách do orgánov Prešovského samosprávneho kraja sa bude voliť v 13 obvodoch a 989 volebných okrskoch. Najmenším obvodom je okres Medzilaborce, kde je 30 okrskov a volí sa tu iba jeden poslanec. Najväčším je obvod Prešov s počtom 179 okrskov, kde sa bude voliť 12 poslancov. V roku 2005 v prvom kolo regionálnych volieb bolo v kraji vo voličských zoznamoch zapísaných 593 025 voličov. Podľa Štatistického úradu SR k 31. decembru 2008 žilo v kraji 803 955 obyvateľov.
Volebná komisia Prešovského samosprávneho kraja zaregistrovala desať kandidátov na post predsedu. Z toho je osem mužov a dve ženy, traja kandidáti sú nezávislí, siedmich podporujú politické subjekty. O post predsedu samosprávneho kraja sa s podporou koalície uchádza Pavel Hagyari (Slobodné fórum, Nová demokracia, Strana zelených, LIGA-OLS), Ján Hudacký (KDH, SDKÚ, Sloboda a Solidarita), Peter Chudík (Smer, HZDS, HZD, Strana zelených Slovenska), straníckymi nominantmi sú Ján Bajus (Demokratická únia Slovenska), Milan Kručay (Most-Híd), Fedor Šandor (ÚSVIT), Radoslav Ščuka (Rómska iniciatíva Slovenska), ako nezávislí kandidujú Ján Blaščák, Ľuba Kráľová, Kvetoslava Supuková.
O 62 poslaneckých mandátov sa uchádza 547 kandidátov, z toho 102 je nezávislých a 445 podporili politické subjekty. Pre voľby poslancov vznikli štyri koalície: Smer, ĽHZDS, druhou je koalícia KDH, SDKÚ, treťou KDS, OKS a poslednou koalíciou je Slobodné fórum, Nová demokracia, Strana zelených, LIGA-OLS.